ຕອນເຊົ້າວັນທີ 13 ກັນຍາ, ທີ່ສຳນັກງານສູນກາງພັກ, ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຝູຈ້ອງ ໄດ້ຕ້ອນຮັບທ່ານ ທອງລຸນ ສີສຸລິດ, ນາຍົກລັດຖະມົນຕີລັດ ສປປ ລາວ ເນື່ອງໃນໂອກາດມາເຂົ້າຮ່ວມກອງປະຊຸມ WEF ASEAN 2018 ຢູ່ຫວຽດນາມ.
ທີ່ການຕ້ອນຮັບ, ທ່ານເລຂາທິການໃຫຍ່ ຫງວຽນຝູຈ້ອງ ໄດ້ຕີລາຄາສູງໝາກຜົນແຫ່ງການຮ່ວມມືລະຫວ່າງລັດຖະບານໃນໄລຍະຜ່ານມາ; ພ້ອມທັງສະເໜີໃຫ້ລັດຖະບານ 2 ປະເທດສົມທົບກັນຊີ້ນຳບັນດາກະຊວງ, ຂະແໜງການ, ທ້ອງຖິ່ນເປັນເຈົ້າການສຸມໃສ່ຊອກຫາມາດຕະການ, ແກ້ໄຂບັນດາຄວາມຫຍຸ້ງຍາກ, ສິ່ງຄົງຄ້າງເພື່ອຍົກສູງປະສິດທິຜົນແຫ່ງການຮ່ວມມືໃນບັນດາຂົງເຂດ, ເປັນຕົ້ນແມ່ນກ່ຽວກັບເສດຖະກິດ, ການລົງທຶນ, ການຄ້າ… ທ່ານເລຂາທິການໃຫຍ່ ຫງວຽນຝູຈ້ອງ ກໍ່ແບ່ງເບົານບັນດາຄວາມເສຍຫາຍຂອງປະຊາຊົນແຂວງ ອັດຕະປື ຍ້ອນເຫດເຂື່ອນກັ້ນນ້ຳຢູ່ເຂື່ອນໄຟຟ້າເຊປ່ຽນ - ເຊນ້ຳນ້ອຍແຕກ ແລະ ບັນດາຄວາມເສຍຫາຍຈາກຝົນຕົກໜັກ, ນ້ຳຖ້ວມກໍ່ຂຶ້ນຢູ່ບັນດາແຂວງຂອງລາວ ໃນໄລຍະຜ່ານມາ; ເຊື່ອໝັ້ນວ່າພາຍໃຕ້ການນຳພາຂອງພັກປະຊາຊົນປະຕິວັດລາວ, ປະຊາຊົນລາວ ຢູ່ເຂດຖືກຜົນສະທ້ອນຈະແກ້ໄຂຜົນຮ້າຍຢ້ອນຫຼັງ, ຟື້ນຟູການຜະລິດ ແລະ ກັບຄືນສູ່ຊີວິດການເປັນຢູ່ປົກກະຕິໂດຍໄວ.
ສ່ວນ ທ່ານ ທອງລຸນ ສີສຸລິດ, ນາຍົກລັດຖະມົນຕີ ສປປ ລາວ ໄດ້ອວຍພອນ ຫວຽດນາມ ເປັນເຈົ້າພາບຈັດຕັ້ງເວທີປາໄສເສດຖະກິດໂລກ ກ່ຽວກັບ ອາຊຽນ ບັນລຸຜົນສຳເລັດ; ຂອບອົກຂອບໃຈຕໍ່ການສະໜັບສະໜູນ, ການຊ່ວຍເຫຼືອເຊິ່ງ ຫວຽດນາມ ສະຫງວນໃຫ້ ລາວ ນັບແຕ່ກ່ອນມາຮອດປະຈຸບັນ. ທ່ານ ທອງລຸນ ສີສຸລິດ ຢັ້ງຢືນວ່າ: ລັດຖະບານ ລາວ ຈະສົມທົບຢ່າງແໜ້ນແຟ້ນ ກັບລັດຖະບານ ຫວຽດນາມ ຊີ້ນຳບັນດາກະຊວງ, ຂະແໜງການ, ທ້ອງຖິ່ນທີ່ກ່ຽວຂ້ອງຜັນຂະຫຍາຍ, ປະຕິບັດບັນດາເນື້ອໃນຂໍ້ຕົກລົງທີ່ກອງປະຊຸມຄັ້ງທີ 40 ແລະ ກະກຽມບັນດາເນື້ອໃນໃຫ້ແກ່ ກອງປະຊຸມຄັ້ງທີ 41 ຄະນະກຳມະການລະຫວ່າງລັດຖະບານກ່ຽວກັບການຮ່ວມມື ຫວຽດນາມ - ລາວ ຢ່າງມີປະສິດທິຜົນ.
VNA/VNP